***4–5 metų amžiaus vaikų socialinių gebėjimų ugdymo (si) ir vertinimo pavyzdys***

**Ikimokyklinis amžius.** 4–5 metai.

**Ugdymo (si) situacija.** Praeitą savaitę vaikai buvo labai susidomėję išmoktu nauju judriuoju žaidimu „Žvirblių namai“, kurio taisykles sukūrė patys. Vaikai ne tik jį žaidė, bet bandė vėl keisti taisykles, siūlyti naujus žaidimo variantus, tad dažnai kildavo nesusipratimų, kai reikėdavo tilpti į ratą, susitarti, kokių taisyklių laikytis ir kt. Todėl buvo sumanyta veikla, per kurią vaikai tobulintų bendravimo gebėjimus.

**Tikslas.** Ugdyti vaikų gebėjimą tartis, susitarti, veikti kartu, bendradarbiauti; stiprinti pasitikėjimą savimi plėtojant sumanytas idėjas.

**Priemonės:**

* lipni juostelė (5 cm pločio);
* žirklės.

|  |  |
| --- | --- |
| **Užduotis / veikla** | **Kaip ir kokius gebėjimus vaikai ugdosi?** |
| Prieš pradedant veiklą auklėtoja paprašo vaikų pagalbos suklijuoti keturkampius ant grindų. Kartu su vaikais ant grindų lipnia juosta klijuojami keturi ar penki keturkampiai (stačiakampio formos, žr. 1 priedą). Klijuojant keturkampius prasminga su vaikais aptarti, padiskutuoti, kiek, kokio ilgio linijos sudaro keturkampius, ką galėtų reikšti šios klijuojamos figūros (per diskusijas skatinti vaikus išklausyti kitą, įsiterpti pabaigus kitam išsakyti savo mintis, pavyzdžiui: „Šaunuoliai, pasistengėte išklausyti“, „Daug ką turite pasakyti, bet kai kalbate visi, sunku suprasti“, „Ačiū už patarimą“ ir kt.). Pabaigus klijuoti keturkampius auklėtoja padėkoja vaikams už pagalbą ir klausia: * Kokie daiktai grupėje panašūs į šiuos keturkampius?
* Kaip galima būtų žaisti su šiais keturkampiais?

 Po aptarimo pasiūloma įsivaizduoti, jog keturkampiai yra laivai (plaustai) ir vaikai ruošiasi su jais išplaukti į upę, kurioje plaukioja daug krokodilų. Tačiau į laivus gali tilpti tiek vaikų, kad visi stovėtų „laivo“ viduje (negali stovėti už linijos ar ant linijos), nes kitaip juos gali pačiupti krokodilai. Labai svarbu vaikams priminti, jog į laivus reikia lipti atsargiai, nesistumdyti, o palaukti, kol įlips kiti, nes kitaip laivas gali apvirsti, tuomet gali pačiupti krokodilai. Taip pat primenama, kad laivų yra pakankamai, tad tilps visi vaikai. Prieš pasiūlant vaikams pasirinkti ir lipti į laivus dar kartą aptariamos taisyklės, kurių svarbu laikytis. Po šio priminimo vaikams siūloma sustoti į vieną eilę prieš laivus. Kai vaikai sustoja į vieną eilę, auklėtoja duoda signalą (švilpukas ar kt.), kad jau laikas lipti į laivus.  Auklėtoja stebi situaciją, paskatindama, padrąsindama vaikus: „Drąsiau lipk“, „Matote, jog netelpate, gal kitame laive yra vietos?“, „Kaip manai, ar saugu plaukti stovint ant laivo krašto?“, „Jums puikiai sekasi sutilpti laive“ ir pan.  Sulipus į laivus, auklėtoja primena vaikams, jog upėje, kuria jie plaukia, yra krokodilų. Tad bet koks nesaugus judėjimas laive gali būti pavojingas, todėl jeigu jie nori pasikeisti laive vietomis, jie tai turi daryti atsargiai. Pasiūloma pasikeisti laive vietomis.  Auklėtoja pasiūlo vaikams įsivaizduoti, kad jie upe ruošiasi plaukti prie jūros. Tačiau prieš lipdami į laivą jie, greičiausiai, nepasiėmė jokių daiktų. Todėl vaikams pasiūloma išlipti iš laivo ir pagalvoti, kokį vieną patį reikalingiausią daiktą prie jūros jie pasiimtų ir kodėl. Po aptarimo vaikai vėl sulipa į laivus, laikydami savo pasirinktą daiktą, tačiau šį kartą yra nauja taisyklė: jie turėtų įlipti tylėdami (nesakydami jokio žodžio ir neskleisdami garso).  Po veiklos vaikų klausiama:* Ar buvo sunku sulipti į laivą tylomis? Kodėl?
* Ar kas nors buvo patekęs krokodilui į nasrus?
* Kas padėjo nepatekti krokodilui į nasrus?

Vaikų mintys apibendrinamos, o veiklos pabaigai vaikai gali pratęsti žaidimą patys sugalvodami įvairius žaidimo variantus. | Atliekant veiklą ugdomi***socialiniai gebėjimai*:** vaikai lipdami į laivą lavina susitarimo, mandagaus elgesio įgūdžius; ugdosi neverbalinio bendravimo gebėjimus: naudoja kūno judesius, veido mimiką, žvilgsnį, šypseną ir kt. Klausydami vieni kitų pasisakymų vaikai ugdosi gebėjimus išklausyti kitą, įsiterpti norint išsakyti savo nuomonę, mintis.Ugdosi supratimą, kad kitam padėti yra malonu; jaučiasi reikalingi ir įvertinti (taip ugdosi nuostatą, jog gali padėti kitam); stiprina pasitikėjimą savimi. Vaikai ugdosi supratimą, kam reikalingos taisyklės ir lavina gebėjimus jų laikytis. |
| Atliekant veiklą ugdomi ***komunikavimo gebėjimai*:** kai ieško tinkamų žodžių, frazių, pagrįsdami, kodėl vieną ar kitą daiktą pasiimtų prie jūros. Vaikai plėtoja žodyną, vartoja būdvardžius, apibūdindami daiktus.  |
| Atliekant veiklą ugdomi ***kūrybiškumo gebėjimai*,** kai vaikai įgyvendindami savo sumanymus, kuria įvairius žaidimo variantus, panaudodami keturkampius. Per diskusijas lavinama vaikų vaizduotė. |
| ***Problemų sprendimo gebėjimai.*** Veikdami kartu mažose grupelėse vaikai ugdosi gebėjimus, kaip spręsti kylančias problemas, kaip veikti sudėtingose situacijose (kaip pasikeisti vietomis ir neiškristi iš laivo, kaip susitarti be žodžių, kokį daiktą pasiimti ir kt.). |
| Atliekant veiklą ugdomi ***sveikatos ir judėjimo gebėjimai:*** sustodami į vieną eilę vaikai lavina orientavimosi erdvėje įgūdžius; stambiuosius raumenis, pusiausvyros įgūdžius. |
| Atliekant veiklą ugdomi***pažinimo gebėjimai*:** ugdosi gebėjimą atpažinti ir apibūdinti keturkampį, lygina su kitomis formomis, ieškodami daiktų atitikmenų.Lavina kiekio ir skaičiaus ryšį (skaičiuodami, kiek tilpo į laivą, kiek linijų sudaro keturkampį ir kt.).Formuojasi elementarų suvokimą apie daiktų ir reiškinių priežasties ir pasekmės ryšius (laivas gali apvirsti).  |
| ***Ugdymo gairės*** Veiklą galima kartoti siūlant naujus žaidimo keturkampiuose variantus ir pasitelkiant vaikų idėjas, pavyzdžiui: lipti į laivą daliai vaikų užrišus akis (kiti vaikai turi juos nusivesti į laivą), po to gali keisti vietomis ir kt. arba į laivus lipa vaikai pagal tam tikrą požymį, pavyzdžiui, su mėlynais megztukais, atvažiavę automobiliu, atėję pėstute ir pan.  |

***Komentarai***

Keturkampio ilgis – nuo 75 cm iki 1 m ilgio ir 20–25 cm pločio. Pasirenkant stačiakampio plotą svarbu, kad keturi vaikai galėtų jame tilpti atsistoję ir kad jame tilptų didžiausią pėdą turintis vaikas.

Siekiant, kad visi vaikai dalyvautų padedant klijuoti keturkampius, labai svarbu apgalvoti, nusimatyti, kaip vaikai tai galėtų atlikti. Pavyzdžiui, galima prieš klijuojant keturkampio kraštines paprašyti vaikų atsistoti po keturis vienas šalia kito ir tuomet klijuoti juostas (stengiantis, kad vaikai tilptų į keturkampį), arba paprašyti palaikyti, nukirpti juostą, pamatuoti liniuote ilgį, paklausus vaikų patarimo, nuomonės... Labai svarbu įvertinti jų teikiamą pagalbą padėkojant („Ačiū, šaunuoliai“, „Puikiai patarei...“).

Skirstantis vaikus grupelėmis galima panaudoti skaičiuotę, pasirinkti spalvotas formas, panašius daiktus, paveikslėlius, kuriuos sudėjus gaunamas paveikslėlis ir pan. (žr. 2 priedas).

Labai svarbu vaikams kelis kartus pakartoti įlipimo į laivus taisykles. Galima paaiškinti, kodėl svarbios taisyklės (tik esant laivo viduje, o ne išorėje plaukti yra saugu, stumdantis – gali apvirsti laivas ir kt.).

Įlipus į laivus, vaikams galima pasiūlyti suskaičiuoti, kiek keleivių jų laivuose, ir palyginti, kiek vaikų plaukia kituose laivuose.

***Vaikų pasiekimų vertinimas***

***Ką vertiname, stebėdami vaikų veiklą?***

 Veikla orientuota į socialinių gebėjimų ugdymą, todėl pirmiausia atkreipiamas dėmesys į tai, kaip vaikams sekasi susitarti, laikytis taisyklių, bendradarbiauti, reikšti emocijas. Taip pat labai svarbu pastebėti, kokia vaikų neverbalinio bendravimo patirtis: kokias taiko ir atpažįsta neverbalinio bendravimo formas (kūno judesius, veido mimiką, žvilgsnį ar kt.). Savo pastebėjimus pedagogas gali žymėtis grupės dienoraštyje (tai dienoraštis, kuriame labai trumpai žymimi esminiai kiekvienos dienos vaikų pasiekimai, šie užrašai yra vienas papildomų informacijos šaltinių rengiant vaiko pasiekimų aprašą). Šiame dienoraštyje fiksuojama ir tai, kas pasirodė svarbu užrašyti ar kitokiu būdu pasižymėti (simboliais, sutartiniais ženklais ar kt.), pavyzdžiui, kokius mandagumo žodžius vaikai vartojo, kokį daiktą rinkosi, kodėl ir kt.

 Daug ir išsamios informacijos apie vaikų pasiekimus gali suteikti vaikų veiklos momentų fiksavimas vaizdo kamera ar fotoaparatu. Jei kiekvienas vaikas turi pasiekimų aplanką, jį galima papildyti nuotraukomis su pedagogo pastebėjimais ir komentarais. Paprastai atliekant veiklą naudotis fotoaparatu ar vaizdo kamera yra sudėtinga (vaikai nuolat kreipiasi, klausia...), todėl galima pasitelkti padėjėją arba turėti įrengtą vaizdo kamerą patogioje grupės vietoje ir ją įjungti pagal poreikį.

***PRIEDAI:***

**1 priedas**



**2 priedas**

  

**Nuorodos:**

1. <http://lh4.ggpht.com/-Sp1XSNCrIoA/T5A_3W_in1I/AAAAAAAAATc/nlB_3tJ7Wds/IMAG0096.png> (žiūrėta 2013-10-09)
2. [https://www.google.lt/search?q=delion%C4%97s+schema+i%C5%A1+keturi%C5%B3+dali%C5%B3&source=lnms&tbm=isch&sa=X&ei=d1OcUvyHJvKA7QaUk4G4Bw&ved=0CAcQ\_AUoAQ&biw=1440&bih=728#q=delion%C4%97+i%C5%A1+keturi%C5%B3+dali%C5%B3&tbm=isch&facrc=\_&imgdii=\_&imgrc=7aMe4z-mn7dSUM%3A%3BoDIWcEXmuXpL3M%3Bhttp%253A%252F%252Fwww.aloteksa.lt%252Fimg%252Fp%252F114-632-thickbox.jpg%3Bhttp%253A%252F%252Fwww.aloteksa.lt%252Flt%252Fmediniai%252F114-zaislas-delione-katinas.html%3B600%3B600](https://www.google.lt/search?q=delion%C4%97s+schema+i%C5%A1+keturi%C5%B3+dali%C5%B3&source=lnms&tbm=isch&sa=X&ei=d1OcUvyHJvKA7QaUk4G4Bw&ved=0CAcQ_AUoAQ&biw=1440&bih=728#q=delion%C4%97+i%C5%A1+keturi%C5%B3+dali%C5%B3&tbm=isch&facrc=_&imgdii=_&imgrc=7aMe4z-mn7dSUM%3A%3BoDIWcEXmuXpL3M%3Bhttp%253A%252F%252Fwww.aloteksa.lt%252Fimg%252Fp%252F114-632-thickbox.jpg%3Bhttp%253A%252F%252Fwww.aloteksa.lt%252Flt%252Fmediniai%252F114-) (žiūrėta 2013-12-02)